《细君》
宋代·曹勋

族类皆有偶，所偶各有方。
我本汉家女，远嫁乌孙王。
言语既不汉，嗜欲宁相当。
生肉以为食，膻酪以为浆。
毛卉袭衣服，蒜薤为馨香。
呜呜当歌舞，跳跃纷低昂。
风沙障白日，四野皆苍黄。
逐猎射禽兽，藉草毡为墙。
喜怒不可测，贪戾过豺狼。
自为治宫室，仅能庇风霜。
岁时一相见，但见眉目光。
东南望汉日，独觉霜天长。
飞鸟恋故林，游子思故乡。
而我被遐弃，失身投穷荒。
明明汉天子，一女奚足伤。
武威与文德，岂不在周行。
吾王居下国，奉上固所当。
结亲徒自辱，掩泣羞汉皇。

作者简介：曹勋（1098—1174）字公显，一字世绩，号松隐，颍昌阳翟(今河南禹县)人。宣和五年(1123)，以荫补承信郎，特命赴进士廷试，赐甲科。靖康元年(1126)，与宋徽宗一起被金兵押解北上，受徽宗半臂绢书，自燕山逃归。建炎元年(1127)秋，至南京(今河南商丘)向宋高宗上御衣书，请求召募敢死之士，由海路北上营救徽宗。当权者不听，被黜。绍兴十一年(1141)，宋金和议成，充报谢副使出使金国，劝金人归还徽宗灵柩。十四年、二十九年又两次使金。孝宗朝拜太尉。著有《松隐文集》、《北狩见闻录》等。他的诗比较平庸，但有几首使金诗颇值得注意。